Ο κανονισμός αποσκοπεί στη διασφάλιση του θεμιτού ανταγωνισμού μεταξύ των αερομεταφορέων της Ευρωπαϊκής Ένωσης (ΕΕ) και αερομεταφορέων που βρίσκονται σε χώρες εκτός της ΕΕ με την παροχή αρμοδιοτήτων στην Ευρωπαϊκή Επιτροπή για την έρευνα και τη λήψη μέτρων κατά των αερομεταφορέων χωρών εκτός της ΕΕ οι οποίοι ακολουθούν αθέμιτες εμπορικές πρακτικές. Καταργεί τον κανονισμό (ΕΚ) αριθ. 868/2004, ενώ παράλληλα ενισχύει τους κανόνες που είχαν καθοριστεί με τον εν λόγω κανονισμό. Πεδίο εφαρμογής Ο κανονισμός προβλέπει κανόνες σχετικά με πρακτικές που οδηγούν σε στρέβλωση του ανταγωνισμού μεταξύ των αερομεταφορέων της ΕΕ και αερομεταφορέων χωρών εκτός της ΕΕ και προκαλούν, ή απειλούν να προκαλέσουν, ζημία* σε αερομεταφορείς της ΕΕ. Κίνηση διαδικασίας έρευνας Η Επιτροπή, μετά από γραπτή καταγγελία χώρας της ΕΕ ή ένωσης αερομεταφορέων της ΕΕ ή με δική της πρωτοβουλία, θα διεξάγει έρευνα εφόσον υπάρχουν σαφή (εκ πρώτης όψεως) αποδεικτικά στοιχεία για τις ακόλουθες περιστάσεις: 1. πρακτική στρέβλωσης του ανταγωνισμού, την οποία υιοθετεί χώρα εκτός της ΕΕ ή οντότητα χώρας εκτός της ΕΕ· 2. ζημία ή απειλή ζημίας σε έναν ή περισσότερους αερομεταφορείς της ΕΕ και 3. αιτιώδης συνάφεια μεταξύ της καταγγελλόμενης πρακτικής και της καταγγελλόμενης ζημίας ή απειλής ζημίας. Η έρευνα Εάν κριθεί απαραίτητο, η Επιτροπή μπορεί να διεξαγάγει έρευνες στο έδαφος χώρας εκτός της ΕΕ. Η έρευνα μπορεί να ανασταλεί εφόσον κριθεί πιο κατάλληλο να αντιμετωπιστούν οι αθέμιτες πρακτικές στρέβλωσης του ανταγωνισμού βάσει των διαδικασιών επίλυσης διαφορών που ορίζονται από σχετική συμφωνία αεροπορικών μεταφορών ή αεροπορικών υπηρεσιών· η έρευνα μπορεί να ξεκινήσει ξανά εάν δεν έχουν ληφθεί άμεσα διορθωτικά μέτρα ή η πρακτική στρέβλωσης του ανταγωνισμού δεν έχει εξαλειφθεί εντός 12 μηνών από την ημερομηνία αναστολής της έρευνας. Η Επιτροπή πρέπει να ενημερώνει την ενδιαφερόμενη χώρα εκτός ΕΕ, την ενδιαφερόμενη οντότητα ή τον θιγόμενο αερομεταφορέα, καθώς και τον καταγγέλλοντα, τα ενδιαφερόμενα μέρη, τις χώρες της ΕΕ και τους θιγόμενους αερομεταφορείς της ΕΕ σχετικά με τους λόγους για τους οποίους θα προβεί ή δεν θα προβεί στη λήψη μέτρων για την αντιμετώπιση του ζητήματος που έχει τεθεί. Η έρευνα πρέπει να ολοκληρώνεται εντός 12 μηνών και η διαδικασία εντός 20 μηνών από την έναρξή της. Τόσο η έρευνα, όσο και η διαδικασία μπορούν να παραταθούν σε αιτιολογημένες περιπτώσεις. Ζημία ή κίνδυνος ζημίας Η έρευνα για ζημία βασίζεται σε αποδεικτικά στοιχεία και στη συνεκτίμηση των ακόλουθων παραγόντων: της κατάστασης των θιγόμενων αερομεταφορέων της ΕΕ, ιδίως από άποψη συχνότητας των υπηρεσιών, αξιοποίησης της χωρητικότητας, επίπτωσης στο δίκτυο, πωλήσεων, μεριδίου αγοράς, κερδών, απόδοσης κεφαλαίου, επενδύσεων και απασχόλησης· της γενικής κατάστασης των θιγόμενων αγορών υπηρεσιών αεροπορικών μεταφορών, ιδίως όσον αφορά το επίπεδο των ναύλων ή των κομίστρων, τη χωρητικότητα και τη συχνότητα των υπηρεσιών αεροπορικών μεταφορών ή τη χρήση του δικτύου. Ο προσδιορισμός της απειλής ζημίας βασίζεται σε σαφή απόδειξη και όχι απλώς σε ισχυρισμούς, υποθέσεις ή ισχνές πιθανότητες. Επανορθωτικά μέτρα Εάν από την έρευνα προκύψει ότι μια πρακτική στρέβλωσης του ανταγωνισμού την οποία ακολουθεί χώρα ή οντότητα χώρας εκτός της ΕΕ, έχει προκαλέσει ζημία σε αερομεταφορέα της ΕΕ, η Επιτροπή μπορεί να επιβάλει επανορθωτικά μέτρα μέσω εκτελεστικών πράξεων. Τα μέτρα αυτά μπορεί να είναι: είτε οικονομικές επιβαρύνσεις· είτε επιχειρησιακά μέτρα ισοδύναμης ή μικρότερης αξίας, όπως είναι η αναστολή παραχωρήσεων*, οφειλόμενων υπηρεσιών ή άλλων δικαιωμάτων του αερομεταφορέα χώρας εκτός της ΕΕ. Η Επιτροπή δεν θα επιβάλλει επανορθωτικά μέτρα εάν: δεν πληρούται κάποια από τις 3 αρχικές προϋποθέσεις· αυτό είναι αντίθετο προς το συμφέρον της ΕΕ· η χώρα ή η οντότητα χώρας εκτός της ΕΕ έχει εξαλείψει την πρακτική στρέβλωσης του ανταγωνισμού, τη ζημία ή την απειλή ζημίας στους αερομεταφορείς της ΕΕ. Συμφέρον της ΕΕ Η Επιτροπή προβαίνει στον προσδιορισμό του συμφέροντος της ΕΕ με εκτίμηση των κάθε είδους συμφερόντων τα οποία συνδέονται με την κατάσταση· δίνεται προτεραιότητα στην προστασία των συμφερόντων των καταναλωτών και στη διατήρηση υψηλού επιπέδου συνδεσιμότητας για τους επιβάτες και για την ΕΕ· επιπλέον, λαμβάνεται υπόψη η ανάγκη εξάλειψης των πρακτικών στρέβλωσης του ανταγωνισμού, αποκατάστασης του αποτελεσματικού και θεμιτού ανταγωνισμού και αποφυγής τυχόν στρεβλώσεων στην εσωτερική αγορά. Το συμφέρον της ΕΕ καθορίζεται βάσει οικονομικής ανάλυσης από την Επιτροπή.